b'\n_START_ARTICLE_\nCasino Mercantil\n_START_SECTION_\nDescripci\xc3\xb3\n_START_PARAGRAPH_\nL\'edifici conegut com a Casino Mercantil o antic Bors\xc3\xad \xc3\xa9s obra del mestre d\'obres Tiberi Sabater i Carn\xc3\xa9 i es va construir entre 1881 i 1883._NEWLINE_Localitzat en el districte de Ciutat Vella de Barcelona, s\'empla\xc3\xa7a en una illa emmarcada pels carrers Cervantes, Palau, Comtessa de Sobradiel, el carrer Aviny\xc3\xb3 i la Pla\xc3\xa7a de la Ver\xc3\xb2nica. L\'edifici s\'inscriu en una parcel\xc2\xb7la poligonal i disposa de dues fa\xc3\xa7anes, una oberta a la Pla\xc3\xa7a de la Ver\xc3\xb2nica -on es localitza l\'acc\xc3\xa9s principal- i altra al carrer Aviny\xc3\xb3, molt m\xc3\xa9s llarga i que disposa tamb\xc3\xa9 d\'un pas._NEWLINE_Presenta quatre nivells d\'al\xc3\xa7at (soterrani, planta baixa i dos pisos m\xc3\xa9s) i es cobreix amb un terrat pla, tot i que els frontons triangulars semblen indicar una coberta a doble vessant._NEWLINE_Tiberi Sabater recorre a un historicisme monumental, amb formes i elements d\'inspiraci\xc3\xb3 neoclassicista que donen rotunditat al conjunt. La planta baixa es disposa a sobre d\'una mena de basament, on a la fa\xc3\xa7ana de la pla\xc3\xa7a es localitzen les escales d\'acc\xc3\xa9s a l\'interior de l\'edifici mentre que a la del carrer Aviny\xc3\xb3 s\'obren les petites finestres del nivell de soterrani._NEWLINE_El tractament de les fa\xc3\xa7anes \xc3\xa9s for\xc3\xa7a diferent tot i que segueixen la mateixa l\xc3\xadnia estil\xc3\xadstica. La del carrer Aviny\xc3\xb3 presenta tres cossos verticals clarament diferenciats, amb un pany de mur central que queda flanquejat per unes estructures a manera de cossos torrejats que donen rotunditat a l\'edifici. Els cossos laterals presenten un basament amb carreus de pedra motllurats, sobre del qual es disposen les obertures de la planta baixa. Aquestes obertures s\xc3\xb3n lleugerament diferents als respectius frontis, tot disposant de tres finestres cap a la banda de la pla\xc3\xa7a i una porta i dues finestres cap a la banda del carrer Comtessa de Sobradiel. Tot i aix\xc3\xad, aquestes obertures queden emmarcades per pilastres cor\xc3\xadnties i que sostenen un entaulament amb tr\xc3\xadglifs i m\xc3\xa8topes decorades amb garlandes. Al primer pis es disposen tres finestres, tamb\xc3\xa9 emmarcades per pilastres i que es rematen amb un entaulament amb motius. Ambd\xc3\xb3s cossos laterals es rematen amb un entaulament de tr\xc3\xadglifs i m\xc3\xa8topes sobre dels quals es disposa un front\xc3\xb3 triangular amb timp\xc3\xa0 llis on s\'hi obre un \xc3\xb2cul._NEWLINE_El pany central presenta tamb\xc3\xa9 un element a manera de basament on s\'obren unes finestres rectangulars de petites dimensions que es corresponen amb les obertures del soterrani. Sobre d\'aquestes es localitzen les set finestres que conformen el cos de la planta baixa, que sense cap decoraci\xc3\xb3 rellevant es rematen amb una cornisa a la que s\'adossen les m\xc3\xa8nsules que sostenen els balcons de la planta pis. En la planta primera, es disposen tres finestres de major al\xc3\xa7aria i rematades per un front\xc3\xb3 triangular disposat sobre d\'un petit entaulament. A trav\xc3\xa9s d\'una cornisa, aquest es separa del darrer nivell, on es localitzen tres grups de tres finestres emmarcades per pilastres llises d\'ordre d\xc3\xb2ric._NEWLINE_L\'\xc3\xbanica ornamentaci\xc3\xb3 d\'aquesta fa\xc3\xa7ana fa refer\xc3\xa8ncia als escuts de les borses d\'Europa que la decoren._NEWLINE_Oberta a la pla\xc3\xa7a de la Ver\xc3\xb2nica, es localitza la fa\xc3\xa7ana m\xc3\xa9s monumental de l\'edifici, on s\'hi obre la porta principal d\'acc\xc3\xa9s a l\'interior. Es tracta d\'una fa\xc3\xa7ana de dimensions m\xc3\xa9s modestes precisament per la pr\xc3\xb2pia configuraci\xc3\xb3 de la parcel\xc2\xb7la per\xc3\xb2 presenta un tractament m\xc3\xa9s monumental -espacialment a la planta baixa- que permet neutralitzar la seva estretesa. Disposa d\'un basament que es veu trencat a la part central per tal de disposar les escales que condueixen a la porta de l\'edifici; aquesta es troba emmarcada per dos parelles de columnes cor\xc3\xadnties que presenten un fust que combina peses llises amb altres estriades. Als intercolumnis, es localitzen dues forn\xc3\xadcules excavades al mur on s\'hi disposen dues escultures al\xc2\xb7leg\xc3\xb2riques que representen la Ind\xc3\xbastria i el Comer\xc3\xa7, obres de Joan Roig i Rossend Nobas respectivament._NEWLINE_Aquestes columnes suporten un entaulament d\xc3\xb2ric amb tr\xc3\xadglifs i m\xc3\xa8topes, tot disposant-se a la part central un r\xc3\xa8tol: "ESCUELA DE ARTES APLICADAS Y OFICIOS ART\xc3\x8dSTICOS". Aquest entaulament serveix de base a la balconada del primer pis, amb barana de pedra amb balustres i a la qual s\'obre l\'\xc3\xbanica finestra d\'aquest cos, rematada amb un front\xc3\xb3 triangular. Aquest cos del primer pis est\xc3\xa0 decorat amb pilastres estriades d\'ordre corinti que contrasten amb les l\xc3\xadnies horitzontals creades per les filades de pedra que conformen el mur. Aquest pis se separa del segon a trav\xc3\xa9s d\'una cornisa decorada amb querubins entre motius vegetals i escuts que continua cap a la fa\xc3\xa7ana del carrer Aviny\xc3\xb3. En aquest nivell s\'obre una finestra de triple obertura amb dues columnes i que es troba flanquejada a ambd\xc3\xb3s costats per dos plafons rectangulars pintats amb motius vegetals, puttis, escuts i garlandes._NEWLINE_La cornisa de tr\xc3\xadglifs i m\xc3\xa8topes decorades suporta la cornisa i el gran front\xc3\xb3 triangular que remata l\'edifici._NEWLINE_Actualment (2012) l\'edifici es troba tancat, despr\xc3\xa9s que es desplom\xc3\xa9s un dels sostres interiors. L\'edifici compta amb un gran vest\xc3\xadbul decorat mitjan\xc3\xa7ant columnes de marbre policromes i diverses estances que donaven acollida a l\'Escola d\'Arts Aplicades i Oficis Art\xc3\xadstics.\n_START_SECTION_\nHist\xc3\xb2ria\n_START_PARAGRAPH_\nEl Casino Mercantil, va ser constru\xc3\xaft entre  1881 i 1883 pel mestre d\'obres Tiberi Sabater i Carn\xc3\xa9. Des de 1890 fins a 1936, va actuar com a bors\xc3\xad, tot i que l\'entitat perd\xc3\xa9 import\xc3\xa0ncia arran de la fundaci\xc3\xb3 el 1915 de la Borsa Oficial de Barcelona._NEWLINE_La hist\xc3\xb2ria del Casino Mercantil es desenvolupa paral\xc2\xb7lela a les sessions de contractaci\xc3\xb3 de la borsa que se celebraven al sal\xc3\xb3 g\xc3\xb2tic de Llotja. De fet, la liquidaci\xc3\xb3 es feia al Casino Mercantil que era una associaci\xc3\xb3 que agrupava corredors de canvi, banquers i homes de negocis, i que don\xc3\xa0 naixen\xc3\xa7a al Bors\xc3\xad de Barcelona, on els socis podien operar per a ells mateixos o per compte d\'altre._NEWLINE_El sistema s\'enfons\xc3\xa0 a l\'inici de la Primera Guerra Mundial en la crisi coneguda com la Matan\xc3\xa7a, que comport\xc3\xa0 el tancament del Bors\xc3\xad. La reobertura del mercat barcelon\xc3\xad tingu\xc3\xa9 lloc pel juliol del 1915, ja amb car\xc3\xa0cter de borsa oficial, i els antics corredors de canvi passaren a formar el Col\xc2\xb7legi d\'Agents de Canvi i Borsa. La nova forma no encaix\xc3\xa0 entre els antics socis del Casino Mercantil, que s\'agruparen en l\'Associaci\xc3\xb3 del Mercat Lliure de Valors, la qual renov\xc3\xa0 la vida del Bors\xc3\xad, b\xc3\xa9 que els associats no podien operar en nom de terceres persones ni superar el nombre de 400. Fins al 1936 foren m\xc3\xa9s importants les transaccions fetes al Bors\xc3\xad que no pas a la borsa oficial. Ambdues institucions van deixar d\'operar durant la Guerra Civil Espanyola. L\'any 1940, en reprendre\'s la vida financera, no fou autoritzada la reobertura del Bors\xc3\xad, motiu pel qual l\'edifici acoll\xc3\xad des d\'aquella data l\'Escola de Belles Arts i, a partir dels anys seixanta, l\'Escola d\'Arts Aplicades i Oficis de la Llotja._NEWLINE_En origen la fa\xc3\xa7ana de la Pla\xc3\xa7a de la Ver\xc3\xb2nica disposava d\'un basament m\xc3\xa9s alt i m\xc3\xa9s escales per\xc3\xb2 la pujada de la cota de nivell de paviment de la pla\xc3\xa7a va amagar parcialment l\'estructura original restant-li al\xc3\xa7ada. Tamb\xc3\xa9 es va disposar el tancament met\xc3\xa0l\xc2\xb7lic al voltant de l\'entrada per tal d\'evitar actes vand\xc3\xa0lics i protegir aix\xc3\xad la fa\xc3\xa7ana._NEWLINE_Al desembre de 2009 es va desplomar part d\'un dels sostres de l\'edifici, on encara s\'impartien classes. Aquest esdeveniment va comportar el tancament de l\'edifici, tot i que es va estudiar la possibilitat de crear-hi la seu de l\'Institut Superior de les Arts.'